Diari Oficial de la Generalitat Valenciana


Sumari del DOGV 7151, del 13-11-2013 (2013/10439)

RESOLUCIÓ de 4 de novembre de 2013, del conseller de Sanitat, per la qual es designen els membres de la Comissió del Pla d'Atenció i Comunicació amb el Pacient de la Comunitat Valenciana 2014-2017.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7151

Data del DOGV
:   13-11-2013

Secció del DOGV
:   II. AUTORITATS I PERSONAL - B) NOMENAMENTS I CESSAMENTS

Número del document
:   2013/10256


Data del document
:   04-11-2013

Organisme emissor
:   Conselleria de Sanitat

Tipus de document
:   Resolució

Anàlisi jurídica

 Descriptors 

:   * funcionari

RESOLUCIÓ de 4 de novembre de 2013, del conseller de Sanitat, per la qual es designen els membres de la Comissió del Pla d'Atenció i Comunicació amb el Pacient de la Comunitat Valenciana 2014-2017. [2013/10766]  
La Constitució Espanyola reconeix en l'article 43 el dret a la protecció de la salut. Amb l'objecte de regular totes les accions que permeten fer efectiu el reconeixement d'este dret es promulga la Llei 14/1986, de 25 d'abril, General de Sanitat, que es troba presidida pel desig de garantir una prestació sanitària plenament respectuosa amb la dignitat de la persona i amb la llibertat individual.  
Amb posterioritat, la Llei 16/2003, de 28 de maig, de Cohesió i Qualitat del Sistema Nacional de Salut, en l'article 2, inclou com un dels seus principis generals la prestació d'una atenció integral a la salut, comprensiva tant de la seua promoció com de la prevenció de malalties, així com la prestació dels servicis en condicions d'igualtat efectiva i de qualitat. Així mateix, l'article 4 determina els drets dels ciutadans en el conjunt del Sistema Nacional de Salut.  
  
D'altra banda, en l'article 26 de la mencionada llei s'establixen les garanties de la Informació que han de presidir les actuacions amb els ciutadans, i dels restants drets regulats en la Llei 41/2002, de 14 de novembre, bàsica reguladora de l'autonomia del pacient i dels drets i obligacions en matèria d'informació i documentació clínica.  
  
En l'àmbit autonòmic, la Llei 1/2003, de 28 de gener, de la Generalitat, de Drets i Informació al Pacient de la Comunitat Valenciana, té com a objecte reconéixer i garantir els drets i les obligacions dels pacients en l'àmbit territorial de la Comunitat Valenciana, així com potenciar la participació activa dels professionals i de les institucions sanitàries per a aconseguir una assistència, promoció, prevenció, i rehabilitació cada vegada millors i més humanes, en benefici de la salut i la qualitat de vida dels ciutadans.  
La Conselleria de Sanitat, en els últims anys, ha implementat successives accions estratègiques, plasmades en anteriors plans, com ara el Pla d'Excel·lència de la Sanitat Valenciana 2005, i el III Pla de Salut de la Comunitat Valenciana 2010-2013, que inclou com un dels seus valors fonamentals la participació, informació i la comunicació ciutadana, considerant els pacients i els ciutadans com els més importants agents d'interés cap a on orientar els seus objectius i actuacions.  
  
Amb la finalitat de donar resposta a les noves necessitats dels pacients i ciutadans, així com dels professionals sanitaris, la Conselleria de Sanitat impulsarà l'elaboració i el desplegament del Pla d'Atenció i Comunicació amb el Pacient de la Comunitat Valenciana 2014-2017  
  
Es fa per tant necessària la constitució d'una Comissió del Pla, que impulsarà, desenrotllarà i coordinarà les actuacions necessàries per a dur-lo a terme.  
En virtut de les competències que m'atribuïx l'article 4 del Decret 191/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Sanitat i es regulen els òrgans de l'Agència Valenciana de Salut, resolc:  
  
Primer  
Es constituïx la Comissió del Pla d'Atenció i Comunicació amb el Pacient de la Comunitat Valenciana 2014-2017.  
  
Segon  
La Comissió del Pla d'Atenció i Comunicació amb el Pacient de la Comunitat Valenciana 2014-2017 estarà composta pels membres següents:  
- El titular de la direcció general amb competències en matèria d'atenció al pacient, o persona en qui delegue, que actuarà com a president.  
- Quatre representants de la direcció general amb competències en matèria de qualitat i atenció al pacient. Dos amb competències en matèria d'atenció i comunicació amb el pacient i dos amb competències en matèria de qualitat, i un d'ells actuarà com a secretari de la comissió.  
- Un representant de la Secretaria Autonòmica de Sanitat amb competències en matèria de sistemes d'informació.  
- Dos representants de la direcció general amb competències en matèria d'assistència sanitària.  
- Un representant de la direcció general amb competències en matèria de farmàcia i productes sanitaris.  
- Dos representants de la direcció general amb competència en matèria de salut pública.  
- Tres representants dels servicis d'atenció i informació al pacient de la Comunitat Valenciana, nomenats pel titular de la direcció general amb competències en matèria d'atenció al pacient.  
La comissió del pla podrà sol·licitar, així mateix, la col·laboració d'altres professionals pertanyents a associacions, organismes i institucions relacionats amb l'esmentada matèria.  
  
Tercer  
Són funcions de la Comissió del Pla d'Atenció i Comunicació amb el Pacient de la Comunitat Valenciana 2014-2017 les següents:  
- Elaborar la proposta del pla.  
- Impulsar-ne el desenrotllament, coordinar i avaluar les actuacions necessàries per a l'execució del pla.  
  
Quart  
Publicar la resolució en el Diari Oficial de la Comunitat Valenciana.  
  
València, 4 de novembre de 2013.- El conseller de Sanitat: Manuel Llombart Fuertes.